**คำนำ**

ตามระเบียบกระทรวงมหาดไทยว่าด้วยการจัดทำแผนพัฒนาองค์กรปกครองส่วนท้องถิ่น พ.ศ.2548   
(ฉบับที่3) พ.ศ.2561 ข้อ 29,ข้อ 30

ข้อ 29 (3) รายงานผลและเสนอความเห็นซึ่งได้จากการติดตามและประเมินผลแผนพัฒนา  
ต่อผู้บริหารท้องถิ่นเพื่อให้ผู้บริหารท้องถิ่นเสนอต่อสภาท้องถิ่น และคณะกรรมการพัฒนาท้องถิ่น พร้อมทั้งประกาศผลการติดตามและประเมินผลแผนพัฒนาให้ประชาชนในท้องถิ่นทราบในที่เปิดเผยภายในสิบห้าวัน นับแต่วันรายงานผลและเสนอความเห็นดังกล่าว และต้องปิดประกาศไว้เป็นระยะเวลาไม่น้อยกว่าสามสิบวันโดยอย่างน้อยปีละหนึ่งครั้งภายในเดือนธันวาคมของทุกปี”

ข้อ 30(5) ผู้บริหารท้องถิ่นเสนอผลการติดตามและประเมินผลต่อสภาท้องถิ่น และคณะกรรมการพัฒนาท้องถิ่น พร้อมทั้งประกาศผลการติดตามและประเมินผลแผนพัฒนาท้องถิ่น ให้ประชาชนในท้องถิ่นทราบในที่เปิดเผยภายในสิบห้าวันนับแต่วันที่ผู้บริหารท้องถิ่นเสนอผลการติดตามและประเมินผลดังกล่าว และต้องปิดประกาศโดยเปิดเผยไม่น้อยกว่าสามสิบวัน โดยอย่างน้อยปีละหนึ่งครั้งภายในเดือนธันวาคมของทุกปี”

ประกอบกับหนังสือที่มท 0810.3/ว6732 ลงวันที่ 6 พฤศจิกายน 2562 เรื่อง ซักซ้อมแนวทางการดำเนินการตามแผนพัฒนาท้องถิ่นขององค์กรปกครองส่วนท้องถิ่น คณะกรรมการติดตามและประเมินผลแผนพัฒนาเทศบาลตำบลชะมายจึงได้กำหนดกลไกในการติดตามและประเมินผลแผนพัฒนาประจำปีเพื่อให้สามารถนำผลการประเมินมาใช้ในการวางแผนพัฒนาตลอดจนให้มีการปรับปรุงวิธีการดำเนินงานหรือปรับเปลี่ยนเป้าหมายของโครงการ/กิจกรรมต่างๆให้เหมาะสมกับทรัพยากรที่มีหรือสภาพแวดล้อมที่เปลี่ยนแปลงไปโดยมีวัตถุประสงค์ดังต่อไปนี้

1. เพื่อรวบรวมผลการปฏิบัติงานตามแผนการดำเนินงานที่กำหนดไว้โดยพิจารณาจากเงื่อนไขเวลาที่ควรปฏิบัติและสัมฤทธิ์ผลตามเป้าหมายเชิงปริมาณและคุณภาพของกิจกรรมหรือโครงการนั้นๆ

2. เพื่อทราบปัญหาอุปสรรคการดำเนินงานเป็นระยะๆนำไปสู่การปรับปรุงแผนปฏิบัติการ  
ในช่วงเวลาที่เหมาะสม

3. เพื่อต้องการทราบผลสัมฤทธิ์โดยรวมของการปฏิบัติตามแผนการดำเนินงานที่สามารถนำไปใช้ประโยชน์ในการจัดทำแผนการดำเนินงานในระยะต่อไป

ดังนั้นเพื่อการปฏิบัติให้เป็นไปตามระเบียบกระทรวงมหาดไทยว่าด้วยการจัดทำแผนพัฒนาองค์กรปกครองส่วนท้องถิ่น (ฉบับที่3)พ.ศ.2561 เทศบาลตำบลชะมายจึงขอรายงานผลการติดตามและประเมินผลแผนพัฒนาเทศบาลตำบลชะมาย ประจำปีงบประมาณพ.ศ.2562เพื่อให้ประชาชนได้มีส่วนร่วมในการตรวจสอบและกำกับการบริหารจัดการเทศบาลตำบลชะมายต่อไป

คณะกรรมการติดตามและประเมินผลแผนพัฒนาเทศบาลตำบลชะมาย